NGIS (nasjonalt geografisk informasjonssystem) er en felles forvaltningsplattform for å forvalte geografiske data på tvers av organisasjoner og programvare. Kartverket er eier og drifter av forvaltningsplattformen og leder arbeidet med videreutvikling av de forskjellige komponentene som omtalt i teknisk håndbok . Eierskap til dataene er avhengig av det spesifikke datasett. Forvaltningsplattformen er etablert som et svar på Tiltak 51 i Handlingsplanen til Nasjonal Geodatastrategi : “– Effektiv nasjonal løsning for å samle og forvalte stedfestede data”. Det er åpnet opp for andre dataeiere enn Kartverket/Geovekst, samt nye både autoritative og ikke-autoritative datasett som for eksempel kommunale og regionale temadatasett. Ta kontakt med brukerstøtte om du lurer på om din organisasjon og deres datasett kan forvaltes via NGIS.